ՈՒՂԵՐՁ

Հայաստանի Հանրապետության Սյունիքի մարզպետ

Հունան Պողոսյանին

Հարգարժան պարոն մարզպետ

Ձեզ են դիմում ՀՀ Սյունիքի մարզի Քաջարան համայնքի ավագանու անդամները՝ «Լեռնաձորի հիմնական դպրոց» ՊՈԱԿ-ը Ռոբերտ Քրիստափորի Գրիգորյանի (Էջանացու) անունով անվանակոչելու խնդրանքով:

Ռոբերտ Քրիստափորի Գրիգորյանը (Էջանացի) ծնվել է 1946 թվականի հոկտեմբերի 25-ին ՀՀ Սյունիքի մարզի Կապան համայնքի Առաջաձոր գյուղում , մանկավարժի ընտանիքում: Սկզբնական կրթությունը ստացել է Առաջաձորի յոթամյա դպրոցում, այնուհետև ավարտել է Շրվենանցի միջնակարգ դպրոցը: Դպրոցն ավարտելուց հետո ուսումնառել է ՀԽՍՀ լուսմինի մանկավարժական դասարանը, Կիրովականի մանկավարժական ինստիտուտի հեռակա բաժնի ֆիզմաթ ֆակուլտետը՝ գերեազանցությամբ: 1964 թվականին Կապանի ժողկրթության բաժնի կողմից գործուղվել է Լեռնաձորի ութամյա դպրոց, որպես մաթեմատիկայի ուսուցիչ: 1976 թվականին նշանակվել է ուսմասվար, 1954 թվականին նշանակվել է տնօրեն և պաշտոնավարել է մինչև 2011թվականը:

1977 թվականին նրա աշխատանքի փորձն ուսումնասիրել է լուսմինի կոլեգիան, հրապարակել առանձին գրքույկով և կարճամետրաժ ֆիլմով: Մասնակցել է հանրապետական, համամիութենական ուսուցչական, ջոկատավարների համագումարներին, որպես պատգամավոր, որտեղ հանդես է եկել ելույթներով: Ընտրվել է ԽՍՀՄ մանկավարժական ընկերության խորհրդի անդամ: Մեկ ուսումնական տարի Լեռնաձորում ղեկավարել է ԽՍՀՄ ՄԳԱ գիտահետազոտական ինստիտուտի մաթեմատիկայի ուսուցման փորձնական դասարանը: Հրապարակել է լրագրային և ամսագրային 600-ից ավելի տարաբնույթ հոդվածներ խորհրդային և գերմանական ամսագրերում մաթեմատիկական, պատմական նյութեր և խմբագրել է 7 գրքույկ: ԽՄԿԿ անդամ է, 1991 թվականից անկուսակցական:

Պարգևատրվել է «Գաուս-200» հուշամեդալով (գերմանական մաթեմատիկական ընկերություն), «Մովսես Խորենացի» և «Ակսել Բակունց» մեդալներով: Արժանացել է ՀՀ ԿԳՆ Ոսկե հուշամեդալին, սակայն հրաժարվել է: Քաջարան և Կապան քաղաքների պատվավոր քաղաքացի է:

Եզակի ուսուցիչներից է եղել , ով գործուղվելով գյուղ, հիմնավորվել և 51 տարի անընդմեջ աշխատել է «Լեռնաձորի հիմնական դպրոց» ՊՈԱկ-ում: Նա իրեն նվիրեց գյուղին՝ հավատարիմ մնալով իր սկզբունքներին: Նա մեծ ցավ էր ապրում դատարկվող գյուղերի, փակվող դպրոցների ու մանկապարտեզների համար: Ռոբերտ Գրիգորյանն այդ գյուղական դպրոցը դարձրել էր գրավիչ և հետաքրքիր կրթական մի դարբնոց:

Լեռնաձորի հիմնական դպրոցը նրա անունով անվանակոչելը ողջ համայնքի և Լեռնաձոր գյուղի արդար պահանջն է, ինչի համար խնդրում ենք Ձեր թույլտվությունը՝ հավերժացնելու իր ողջ կյանքի գործունեությունը և ճակատագիրը դպրոցին նվիրած մեծ մանկավարժի, կարկառուն մտավորականի պայծառ հիշատակը:

Լիահույս ակնկալում ենք Ձեր աջակցությունը: